Gedagte vir die dag: God kan storms stil maak  Foto: thefamouspix.com Skielik het daar ’n hewige storm op die see losgebars, sodat die golwe oor die skuit geslaan het. Maar Jesus het geslaap. Hulle kom toe en maak Hom wakker en sê: “Here, red ons! Ons vergaan!” Hy sê vir hulle: “Waarom is julle bang, kleingelowiges?” Daarna het Hy opgestaan en die wind en die see hard aangespreek, en dit het doodstil geword. (Matt 8:24-26) Wanneer jy van ’n storm hoor, dink jy dadelik aan verwoesting. Hoe dikwels word daar nie berig van orkane wat huise platvee, landerye en gesaaides verwoes nie. ’n Storm is angswekkend en lewensbedreigend. En dis nie mensgemaak nie. Dis ’n natuurverskynsel heeltemal buite die mens se beheer. In die Ou Testament lees ons op verskeie plekke dat God Homself in ’n stormwind openbaar. Dit is ’n manier om uitdrukking te gee aan God se geweldige mag, sy onkeerbare krag. Wanneer God op dié wyse sy verskyning maak, kan ’n mens maar net in diepe ontsag voor Hom buig, sy magtige heerlikheid erken. Storms maak ons bang. Soos wat die dissipels vreesbevange geraak het toe daar op die see ’n storm uitgebreek het en die golwe oor die boot se rand geslaan het. Hulle lewens was in gevaar. En Jesus het geslaap. Dis tog goed dat hulle Hom gaan wakker maak het. Hulle het geweet dat net Hy hulle kon red. En dis toe wat Hy inderdaad doen. Met hierdie daad bewys Jesus God se mag oor die natuur. Die Skepper is volkome in beheer van sy skepping. Hy kan storms stil maak. Maar daar is ander storms wat dikwels ons lewens bedreig. Daar kom omstandighede oor ons pad wat angswekkend is. Dit storm op ons af. Dit stel ons lewens in gevaar. God kan ook daardie storms stil maak. Vertel Hom daarvan. Hy slaap nie. Hy luister. Vertrou die Here met die storms in jou lewe.